חטוף (סרט, 2023)

החטוף (באיטלקית: Rapito, באנגלית: Kidnapped; בארצות הברית: Kidnapped: The Abduction of Edgardo Mortara) הוא סרט דרמה היסטורית איטלקי משנת 2023, בבימויו ובכתיבתו של מרקו בלוקיו, בשיתוף סוזנה ניקיארלי. הסרט עוסק בפרשת מורטרה, סיפורו של הילד היהודי אדגרדו מורטרה שנחטף ממשפחתו בידי שלטון מדינת האפיפיור וגודל כקתולי. התסריט מבוסס באופן רופף על ספרו של דניאלה סקאליזה "Il caso Mortara". הסרט הוא הפקה משותפת של איטליה, צרפת וגרמניה.

הסרט התחרה על דקל הזהב בפסטיבל קאן לשנת 2023, והוקרן בבכורה עולמית ב-23 במאי 2023. הסרט יצא לאקרנים באיטליה ב-25 במאי 2023. הוא קיבל 11 מועמדויות בטקס פרסי דוד די דונטלו ה-69, וזכה בחמישה מהם, כולל בפרס התסריט המעובד הטוב ביותר.

 תקציר העלילה 
בשנת 1851, אדגרדו מורטרה הוא הילד השישי במשפחה יהודית מבולוניה, אז חלק ממדינת האפיפיור. משראתה המשרתת הנוצרייה של המשפחה, אנה מוריזי, כי הילד חולה מאוד, היא הטבילה אותו בסתר, מחשש שימות מבלי להיגאל ויגיע ללימבו. הילד שרד, אך שבע שנים לאחר מכן סיפרה אנה לפייר גאטנו פלטי, ראש האינקוויזיציה המקומית, על ההטבלה. מכיוון שעל פי חוקי מדינת האפיפיור אין לגדל נוצרי בידי לא-נוצרים, הורה פלטי להרחיק את הילד ממשפחתו. ב-24 ביוני נלקח אדגרדו בכפייה והועבר לרומא, לבית הקטכומנים – מוסד לחינוך ילדים מיהודים מומרים.

הוריו של אדגרדו, מומולו ומריאנה, ניסו לעורר דעת קהל, ועוררו זעם בקרב אינטלקטואלים באירופה ומעבר לה. האפיפיור פיוס התשיעי, שבעת ההיא עמד בפני משבר פוליטי חמור ואיבד מיוקרתו, החליט להיאחז במקרה ולחנך את הילד בעצמו. הוא העניק לו טבילה פומבית נוספת (שאין לה צורך הלכתי) במטרה להבהיר את שייכותו לכנסייה הקתולית. אדגרדו גודל והתחנך בסביבה קתולית לחלוטין.

במהלך ביקור הוריו ברומא, האם מריאנה מגלה שבנה עדיין מתפלל בלילות את "שמע ישראל". בהמשך נאסרו ביקורים נוספים, אלא אם כן כל המשפחה תתנצר. בני משפחת מורטרה סירבו וניסו לחטוף את הילד חזרה, אך נכשלו ואיבדו את תמיכת הקהילה היהודית ברומא.

ב-1859 נכבשה בולוניה בידי המורדים, והשלטון עבר לממלכת סרדיניה. פלטי הועמד לדין על חטיפת הילד, אך זוכה משום שפעל לפי החוק שהיה קיים בעת המעשה. אדגרדו נותר ברומא. האפיפיור עדיין שלט בעיר, אך ב-1870, בעקבות פרוץ המלחמה הצרפתית–פרוסית, נסוגו החיילים הצרפתים, ורומא סופחה לממלכת איטליה. מדינת האפיפיור חדלה מלהתקיים.

אדגרדו, שגודל על ידי האפיפיור, הפך לכומר בשם פיוס מריה. עם כיבוש רומא, אחיו של אדגרדו, ריקרדו, פנה אליו בבקשה לשוב למשפחה, אך אדגרדו סירב בטענה כי משפחתו האמיתית היא הכנסייה. לאחר מותו של פיוס התשיעי ב-1878, אדגרדו משתתף בזעם בהשלכת ארונו לטיבר, אך מתחרט ובורח.

שנים לאחר מכן, כשאמו מריאנה גוססת, שב אדגרדו הביתה. כשהוא לבדו עמה, ניסה להטבילה, אך היא סירבה והצהירה כי היא חיה ותמות כיהודייה. אחיו גרשו אותו, וזו הייתה כנראה הפעם האחרונה שראה את משפחתו. בכתוביות הסיום נכתב כי אדגרדו הפך לכומר במסדר הקאנוניקנים הרגולרים, פעל כמטיף ברחבי אירופה ומת בבלגיה ב-1940 בגיל 88.

 שחקנים 

אנאה סאלה – אדגרדו מורטרה (בילדותו)

לאונרדו מלטזה – אדגרדו מורטרה (בבגרותו)

פאולו פיירובון – פיוס התשיעי

פאוסטו רוסו אלזי – מומולו מורטרה

ברברה רונקי – מריאנה מורטרה

אנדראה גרפלי – אנג'לו פדובאני

סמואלה טנדג'י – ריקרדו מורטרה

קוראדו אינברניצי – השופט קרבוני

פיליפו טימי – ג'אקומו אנטונלי

פבריציו ג'יפוני – פייר גאטנו פלטי

פאולו קלברזי – סבטינו סקצוקיו

אלסנדרו פיורוצ'י – אב דומיניקני

אלסנדרו בנדיני – אב מריאנו

 הפקה 
התסריט נכתב בידי מרקו בלוקיו וסוזנה ניקיארלי, בשיתוף אדוארדו אלבינטי ודניאלה צ'זלי. פינה טוטארו שימשה כיועצת היסטורית. הצילום בוצע בידי פרנצ'סקו די ג'אקומו, העריכה בידי פרנצ'סקה קלבלי וסטפאנו מריוטי, והמוזיקה המקורית הולחנה בידי פאביו מסימו קאפוגרוסו.

הבמאי האמריקאי סטיבן ספילברג תכנן בעבר סרט על חייו של אדגרדו מורטרה, אך זנח את הפרויקט לאחר שלא מצא שחקן מתאים לתפקיד הילד. בלוקיו ציין כי סיפור כזה חייב להיעשות באיטלקית, עם דוברים בעלי מבטאים מקומיים.

הסרט הופק על ידי IBC Movie ו-Kavac Film, בשיתוף RAI Cinema, ובשיתוף פעולה עם חברות מצרפת וגרמניה. הצילומים החלו ביוני 2022 בעיירה רוקאביאנקה, שם נבנתה גרסה של בולוניה של המאה ה-19. לאחר מכן עברה ההפקה לעיירה סביאונטה, ובהמשך נערכו צילומים גם ברומא, פריז ובבולוניה.

 יציאה לאקרנים 
הסרט הוקרן בבכורה בפסטיבל קאן ב-23 במאי 2023. ב-25 במאי יצא לאקרנים באיטליה. בהמשך הוקרן בפסטיבלים בניו יורק ובפוסאן. בצרפת יצא לאקרנים ב-1 בנובמבר 2023 תחת השם "L'Enlèvement", ובגרמניה ב-16 בנובמבר 2023 בשם "Die Bologna-Entführung". בבריטניה ובאירלנד הופץ ב-26 באפריל 2024, ובארצות הברית עלה לאקרנים ב-24 במאי 2024 תחת השם "Kidnapped: The Abduction of Edgardo Mortara".

 ביקורת 
הסרט זכה לשבחי הביקורת. באתר Rotten Tomatoes קיבל דירוג של 86% בהתבסס על 70 ביקורות, עם ציון ממוצע של 7.4 מתוך 10. באתר Metacritic קיבל ציון ממוצע משוקלל של 75 מתוך 100.

 פרסים ומועמדויות 

פסטיבל קאן (2023): מועמדות לדקל הזהב

פרסי סזאר (2024): מועמדות לסרט הזר הטוב ביותר

פרס דוד די דונטלו (2024):
 זכייה – תסריט מעובד
 זכייה – עיצוב תפאורה
 זכייה – עיצוב תלבושות
 זכייה – איפור
 זכייה – עיצוב שיער
 מועמדויות נוספות, כולל לסרט הטוב ביותר, לבמאי ולשחקנית הראשית

פרסי סרט הכסף (2023):
 זכייה – סרט השנה
 זכייה – במאי השנה (מרקו בלוקיו)
 זכייה – תסריט
 זכייה – שחקנית ראשית (ברברה רונקי)
 זכייה – שחקן משנה (פאולו פיירובון)
 זכייה – עריכה
 זכייה – פרס גוליילמו ביראגי (ללאונרדו מלטזה)

פסטיבל ואיאדוליד (2023): זכייה בפרס התסריט

 קישורים חיצוניים 

קטגוריה:סרטים איטלקיים
קטגוריה:סרטים צרפתיים משנת 2023
קטגוריה:סרטים גרמניים
קטגוריה:סרטים באיטלקית
קטגוריה:סרטים תקופתיים